**Bekendtgørelse om undtagelser fra visse krav om rengøring og desinfektion af transportmidler til klovbærende dyr**

I medfør af § 30, stk. 1 og 3, § 34, § 67 og § 70, stk. 3 og 6, i lov om hold af dyr, jf. lovbekendtgørelse nr. 9 af 6. januar 2022, fastsættes efter bemyndigelse i henhold til § 7, nr. 1, og § 10, stk. 1, nr. 1 og 5, i bekendtgørelse nr. 1721 af 30. november 2020 om Fødevarestyrelsens opgaver og beføjelser:

**§ 1.** Denne bekendtgørelse supplerer

1. Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (“dyresundhedsloven”), og
2. Kommissionens delegerede forordning (EU) 2020/688 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår dyresundhedsmæssige krav vedrørende flytning inden for Unionen af landdyr og rugeæg.

*Stk. 2.* Denne bekendtgørelse finder ikke anvendelse for virksomheder, der beskæftiger sig med sammenbringning af klovbærende dyr eller for slagterier og lignende, hvor klovbærende dyr opholder sig midlertidigt og transporten hertil.

**§ 2.** Definitionerne i de i § 1 nævnte forordninger finder anvendelse i denne bekendtgørelse.

**§ 3.** Bestemmelsen i artikel 4, litra b, i Kommissionens delegerede forordning (EU) 2020/688 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår dyresundhedsmæssige krav vedrørende flytning inden for Unionen af landdyr og rugeæg, finder ikke anvendelse på transport af klovbærende dyr i følgende tilfælde:

1. Hvor dyr fra samme virksomhed transporteres til og fra græsningsareal inden for samme virksomhed, og dyrene ikke har kontakt til klovbærende dyr fra andre virksomheder.
2. Hvor dyr køres til og fra græsningsareal på en anden virksomhed, som har samme sundhedsstatus som virksomheden, hvor dyrene kommer fra, og dyrene ikke har kontakt til klovbærende dyr fra andre virksomheder.
3. Hvor dyr flyttes i Danmark mellem virksomheder med samme sundhedsstatus som led i en integreret produktionskæde.

*Stk. 2.* Transporter omfattet af stk. 1, nr. 1, skal foretages af operatøren af virksomheden, og transportmidlet skal rengøres og desinficeres, inden det forlader virksomheden.

*Stk. 3.* Ved transporter omfattet af stk. 1, nr. 2 og 3, skal transportmidlet rengøres og desinficeres ved hver dagsafslutning.

**§ 4.** Medmindre højere straf er forskyldt efter anden lovgivning, straffes med bøde den, der overtræder § 3, stk. 2 og 3.

*Stk. 2.* Straffen kan stige til fængsel i indtil 2 år, hvis den ved handlingen eller undladelsen skete overtrædelse er begået med fortsæt eller grov uagtsomhed, og der ved overtrædelsen er

1. forvoldt skade på menneskers eller dyrs sundhed eller fremkaldt fare herfor, eller
2. opnået eller tilsigtet opnået en økonomisk fordel for den pågældende selv eller andre, herunder ved besparelser.

*Stk. 3.* Der kan pålægges selskaber m.v. (juridiske personer) strafansvar efter reglerne i straffelovens 5. kapitel.

**§ 5.** Bekendtgørelsen træder i kraft den 1. september 2023.

*Stk. 2.* Bekendtgørelse nr. 1312 af 30. november 2010 om rengøring og desinfektion af transportmidler til klovbærende dyr ophæves.